ጀርመን በአረንጓዴነታቸው ደምቀው ከሚታዩ የአውሮጳ ሃገራት አንዷ ናት። የበጋው ወራት ገና በጥቅምት እና ሕዳር ወር ቅዝቃዜ ቅጠሎቻቸው ረግፈው በክረምቱ እንጨታቸው ብቻ ቀርቶ የከረሙት ዛፎች ለምልመው የሚታዩበት ነው። በደኑ ውስጥ ለሚንቀሳቀሰውም ሆነ በአቅራቢያው ለሚገኘው ነፋሻማ አየር የሚያተርፉ ነበሩ። የእነሱ መኖርም በሞቀው የበጋ ወቅት በየጣልቃው ዝናብ የመጋበዝ አዝማሚያቸውም የተለመደ ነበር። ዘንድሮ ለተከታታይ ሳምንታት ከ30 ዲግሪ ሴንቲግሬድ ለበለጠው የበጋው ወቅት የአየር ጠባይ ግን ዛፎቹ መፍትሄ መሆን አቅቷቸው ለራሳቸውም መተንፈስ ያቃታቸው መስለው ይታያሉ። በሰሜን እና ምሥራቅ ጀርመን አካባቢ ከ10 ሳምንታት በላይ ዝናብ አለመኖሩ በእርሻ ምርቱም ሆነ በውኃው ክምችት ላይ ጫና ማሳደሩ እየተነገረ ነው። የጀርመን ገበሬዎች ማኅበር እንደገለፀው ድርቁ የዘንድሮው ምርት 20 በመቶ እንዲቀንስ ሳያደርገው አይቀርም። የጀርመን የግብርና ሚኒስትር ዩሊያ ክሎክነር ድርቁ የሀገሪቱን የግብርና ዘርፍ እንደጎዳ አመልክተዋል።
